Diari Oficial de la Generalitat Valenciana


Sumari del DOGV 5664, del 20-12-2007 (2007/14804)

RESOLUCIÓ de 7 de desembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat, el Ministerio de Economía y Hacienda, el Consejo Superior de Deportes, l'Ajuntament d'Alacant, la Autoritat Portuària d'Alacant i la Societat Gestora per a la Imatge Estratègica i Promocional de la Comunitat Valenciana, SA.U., per a la creació del Consorci "Alacant 2008. Volta al Món a Vela".
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5664

Data del DOGV
:   20-12-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/14420


Data del document
:   07-12-2007

Organisme emissor
:   Conselleria de Presidència

Tipus de document
:   Resolució

Descriptors 

:   * embarcació d'esbarjo
    * cooperació administrativa
    * espectacle esportiu
    * administració central
    * administració local

RESOLUCIÓ de 7 de desembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat, el Ministerio de Economía y Hacienda, el Consejo Superior de Deportes, l'Ajuntament d'Alacant, la Autoritat Portuària d'Alacant i la Societat Gestora per a la Imatge Estratègica i Promocional de la Comunitat Valenciana, SA.U., per a la creació del Consorci "Alacant 2008. Volta al Món a Vela". [2007/14433]  
La Generalitat, el Ministerio de Economía y Hacienda, el Consejo Superior de Deportes, l'Ajuntament d'Alacant, la Autoritat Portuària d'Alacant i la Societat Gestora per a la Imatge Estratègica i Promocional de la Comunitat Valenciana, SA.U., han subscrit, després de la tramitació prèvia reglamentària, el 24 d'octubre de 2007, el conveni de col·laboració per a la creació del consorci "Alacant 2008. Volta al Món a Vela".  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 1611/2007, i que figura com a annex d'esta resolució.  
Valencia, 7 de desembre de 2007.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració per a la creació del Consorci Alacant 2008. Volta al Món a Vela  
Preàmbul  
La Volvo Ocean Race és la regata al voltant del món amb escales més antiga.   
El 21 de juny de 2006, l'organització de l'esdeveniment, va designar a la ciutat d'Alacant com a port d'eixida de la Volvo Ocean Race.  
El 6 de juliol de 2006 es va subscriure el contracte de port d'eixida entre la Societat Gestora per a la Imatge Estratègica i de Promoció de la Comunitat Valenciana SAU, i la Volvo Event Management UK LTD.   
En desplegament del que preveu legalment, i com a fórmula per a una millor coordinació de les actuacions de les administracions públiques implicades en este esdeveniment, així com per a la seua major implicació i impuls, s'ha acordat constituir el Consorci Alacant 2008. Volta al Món a Vela.  
Per tot això, se subscriu el present conveni de col·laboració pel qual es crea el Consorci Alacant 2008. Volta al Món a Vela, d'acord amb el que preveu la Disposició addicional quinzena de la Llei 42/2006, de 28 de desembre de Pressupostos Generals de l'Estat per a l'any 2007 per la qual s'establix la consideració d'esdeveniment d'excepcional interés públic al dit esdeveniment esportivament i conseqüentment la concessió dels beneficis fiscals disposats en l'article 27 de la Llei 49/2002, de 23 de desembre, de Règim Fiscal de les Entitats sense Fins Lucratius i dels Incentius Fiscals al Mecenatge.  
Intervenen  
Pel Consell Superior d'Esports, Jaime Lissavetzky Díez, secretari d'Estat-president del Consell Superior d'Esports, en representació de l'esmentat organisme i fent ús de les facultats que li atribuïx el Reial Decret 2195/2004, de 25 de novembre pel qual es regula l'estructura orgànica i les funcions del Consell Superior d'Esports.  
Pel Ministeri d'Economia i Hisenda, Juana María Lázaro Ruiz, sotssecretària d'Economia i Hisenda en representació del dit departament, exercint per delegació (Orde DSM 0056/2004, de 21 de setembre) les facultats que atribuïx al vicepresident segon del Govern i Ministre d'Economia i Hisenda l'article 13.3 de la Llei 6/1997, de 14 d'abril, d'Organització i Funcionament de l'administració General de l'Estat, i la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Per la Generalitat, Vicente Rambla Momplet, conseller de Presidència i vicepresident primer del Consell, fent ús de l'autorització conferida mitjançant l'Acord del Consell de 31 d'agost de 2007.  
Per l'Ajuntament d'Alacant, Lluís-Bernat Díaz Alperi, alcalde-president de l'Ajuntament d'Alacant, fent ús de l'autorització conferida mitjançant l'Acord del Ple de 21 setembre de 2007.  
Per l'autoritat portuària d'Alacant, Sergio Campos Ferrera, president de l'esmentat organisme públic en virtut del Decret 10/2007, de 27 de juliol, del president de la Generalitat, fent ús de les facultats que li conferix l'article 41 de la Llei 27/1992, de 24 de novembre, de Ports de l'Estat i de la Marina Mercant, modificat per Llei 62/1997, de 26 de desembre.  
Per la Societat Gestora per a la Imatge Estratègica i de Promoció de la Comunitat Valenciana SAU, Paula Sánchez de León Guardiola, secretària autonòmica de Cohesió Territorial, en qualitat de Vicepresidenta del Consell d'Administració de l'esmentada empresa pública de la Generalitat, i la senyora Arantxa Vallés Testera, directora-gerent de la societat, degudament facultades segons consta en els acords del Consell d'Administració i del Consell d'11 i 13 de juliol de 2007, respectivament.  
Tots es reconeixen mútuament, en la representació que ostenten plena capacitat, i a este efecte acorden la necessitat de subscriure el present conveni de col·laboració, a fi de crear un consorci que desenvolupe les funcions previstes en l'article 27.2.b) de la Llei 49/2002, de 23 de desembre i concretades en Disposició Addicional Quinzena de la Llei 42/2006, de 28 de desembre, de Pressupostos Generals de l'Estat per a l'any 2007 per la que s'establix la consideració d'esdeveniment d'excepcional interés públic a Alacant 2008 Volta al Món a Vela.  
Per allò que s'ha exposat, les parts subscriuen el present conveni de col·laboració que es regirà per les següents  
Clàusules  
Primera. L'objecte d'este Conveni de Col·laboració és la creació del Consorci Alacant 2008. Volta al Món a Vela, en compliment del que preveu la Disposició addicional quinzena de la Llei 42/2006, de 28 de desembre, de Pressupostos Generals de l'Estat per a l'any 2007, per a l'impuls i foment de les actuacions que asseguren l'adequat desenvolupament de l'esdeveniment Alacant 2008. Volta al Món a Vela i com a instrument d'organització comuna per a la gestió del conveni.  
Segona. Els estatuts del consorci s'inclouen com a annex al conveni de col·laboració, formant part inseparable del mateix.  
Tercera. La Societat Gestora per a la Imatge Estratègica i de Promoció de la Comunitat Valenciana SAU serà l'encarregada de l'organització de l'eixida de la Volta al Món a Vela Alacant 2008, assumirà el finançament del consorci i les eventuals pèrdues que, de la seua liquidació, es pogueren derivar, no corresponent obligació alguna d'este caràcter a la resta de les parts firmants del present document.  
Quarta. El present conveni entrarà en vigor el dia de la seua firma i estarà vigent fins a l'aprovació de les operacions de liquidació del consorci.  
Alacant, a 24 d'octubre de 2007  
Estatuts del consorci volta al món a vela. Alacant 2008  
CAPÍTOL I   
Disposicions generals  
Article 1. Constitució  
Es crea un consorci que es denominarà Alacant 2008. Volta al Món a Vela, a fi de desplegar el que disposa la Disposició addicional quinzena de la Llei 42/2006, de 28 de desembre, de Pressupostos Generals de l'Estat per a l'any 2007, que considera a Alacant 2008. Volta al Món a Vela esdeveniment d'excepcional interés públic.  
Article 2. Ens consorciats  
1. Són membres del Consorci l'administració General de l'Estat, representada pel Ministeri d'Economia i Hisenda, el Consell Superior d'Esports i l'Autoritat Portuària d'Alacant, l'administració de la Generalitat, l'Ajuntament d'Alacant, la Societat Gestora per a la Imatge Estratègica i de Promoció de la Comunitat Valenciana SAU.   
2. El consorci podrà subscriure convenis de col·laboració amb altres entitats públiques o privades a fi de contribuir a un millor compliment dels fins de la institució, a fi d'obtindre els mitjans materials i humans necessaris per al compliment dels dits fins, independentment d'aquells de què dispose el consorci.   
Article 3. Règim Jurídic  
1. El Consorci Alacant 2008 Volta al Món a Vela com a entitat de dret públic, té personalitat jurídica pròpia i plena capacitat d'obrar per al compliment dels seus fins.   
2. En tot el no previst en els presents estatuts en relació amb el funcionament dels òrgans de govern col·legiats i el procediment previ a l'adopció d'acords, s'aplicarà allò que s'ha disposat per la legislació de Règim Local i, en especial, les disposicions contingudes en el Reial Decret 2568/1986, de 28 de novembre, sobre Organització, Funcionament i Règim Jurídic de les Entitats Locals, així com el que preveuen els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
3. Així mateix, pel que fa a l'aplicació de beneficis fiscals, s'aplicarà, allò que s'ha preceptuat en la Disposició Addicional Quinzena de la Llei 42/2006, de 28 de desembre, de Pressupostos Generals de l'Estat per a l'any 2007, la Llei 49/2002, de 23 de desembre, de Règim Fiscal de les Entitats sense Fins Lucratius i dels Incentius Fiscals al Mecenatge, i el Reial Decret 1270/2003, de 10 d'octubre, pel que s'aprova el Reglament per a l'aplicació del règim fiscal de les entitats sense fins lucratius i dels incentius fiscals al mecenatge.   
Article 4. Seu  
1. El domicili del consorci serà la Delegació del Consell a Alacant (Casa de les Bruixes, Av. Doctor Gadea 10, 03281 Alacant), on celebrarà les seues sessions, encara que podrà reunir-se en lloc distint si així s'acorda expressament pel president del consorci.  
2. El consorci podrà acordar un domicili diferent.   
Article 5. Fins  
El consorci tindrà com a objecte:   
a) L'execució del programa de suport aplicable a l'eixida des d'Alacant de la Volta al Món a Vela 2008/2009, a què es referixen la Disposició Addicional Quinzena de la Llei 42/2006, de 28 de desembre, de Pressupostos Generals de l'Estat per a l'any 2007 i la programació, foment i execució de les activitats que s'exercisquen amb motiu de la declaració del dit esdeveniment com d'excepcional interés públic, així com el suport a altres que siguen qualificades com a manifestacions d'interés per a la celebració de l'esdeveniment.   
b) El desenvolupament de les funcions i el compliment de les obligacions establides en l'esmentada Llei 49/2002 i en el Reglament per a l'aplicació del règim fiscal de les entitats sense fins lucratius i dels incentius aplicables al mecenatge, aprovat per Reial Decret 1270/2003, de 10 d'octubre.   
c) L'ordenació i captació de tots els recursos econòmics que siguen precisos per al finançament de les activitats i programes propis del consorci i, si és el cas, per al suport dels qualificats com d'interés per a l'esdeveniment.   
d) Qualssevol altres activitats que, amb subjecció a la legislació vigent, garantisquen el compliment dels seus fins.   
CAPÍTOL II  
Règim orgànic  
Article 6. Òrgans de govern  
El consorci estarà regit pels següents òrgans de govern:   
a) La Junta de govern.   
b) La Comissió executiva.   
c) El president.   
d) Els vicepresidents.  
e) El gerent.   
Article 7. La Junta de govern  
1. La Junta de govern constituïx l'òrgan superior del consorci i tindrà la composició següent:   
(a) President: un membre del Consell designat pel Consell.  
(b) Vicepresident primer: l'alcalde-president de l'Ajuntament d'Alacant.  
(c) Vicepresident segon: un representant del Consell Superior d'Esports.  
(d) Vocals:  
Un representant de la Generalitat.  
Un representant del Ministeri d'Economia i Hisenda.  
Un representant de l'Ajuntament d'Alacant.  
Un representant de la Societat Gestora per a la Imatge Estratègica i de Promoció de la Comunitat Valenciana SAU.  
Un representant de l'Autoritat Portuària d'Alacant.  
2. El secretari, amb veu i sense vot, serà un llicenciat en dret designat pel president del consorci entre el personal subjecte a l'estatut funcionarial de l'administració.   
3. El gerent del consorci assistirà, amb veu però sense vot, a les sessions de la Junta de govern.  
4. Els membres de la Junta de govern podran delegar la seua assistència a les sessions, prèvia comunicació per escrit al president.   
Article 8. La Comissió executiva  
1. És un òrgan de caràcter executiu, a què corresponen les atribucions que la Junta de govern li delegue.  
2. Estarà presidida per qui ostente la Secretaria Autonòmica de Relacions amb l'Estat i amb la Unió Europea, sent les seues vocals: a) un representant del Ministeri d'Economia i Hisenda; b) un representant de l'Ajuntament d'Alacant; c) un representant de l'Autoritat Portuària d'Alacant; d) un representant del Consell Superior d'Esports, i e) el Gerent del Consorci. Actuarà com a Secretari, amb veu però sense vot, el Secretari de la Junta de Govern.  
3. No serà necessari que els seus components siguen membres de la Junta de govern.  
4. La Comissió executiva donarà compte de quants acords i decisions adopte en la següent sessió de la Junta de govern.  
5. La Comissió executiva aprovarà les seues pròpies normes de funcionament, i a ella podran assistir amb veu però sense vot, les persones que el seu president crega oportunes, per al millor desenvolupament de les seues funcions.  
6. Els membres de la Comissió executiva podran delegar la seua assistència a les sessions, prèvia comunicació per escrit al president.   
Article 9. El gerent del consorci  
El gerent, òrgan unipersonal de caràcter executiu, serà anomenat per la Junta de Govern a proposta de la Presidència.  
Article 10. Competències de la Junta de govern  
1. La Junta de Govern tindrà, sense perjuí d'altres que li puguen correspondre de conformitat amb els presents estatuts, les competències següents:   
a) Aprovar els plans i programes d'activitats que puguen donar lloc a l'aplicació dels beneficis fiscals previstos en la Disposició Addicional Quinzena de la Llei 42/2006, de 28 de desembre, de Pressupostos Generals de l'Estat per a l'any 2007.  
b) Aprovar i liquidar el pressupost, així com el Compte general.   
c) Aprovar la plantilla de personal del consorci i la seua forma de provisió.  
d) Adquirir i disposar de béns mobles, immobles i drets.   
e) Aprovar la modificació d'Estatuts, que haurà de ser adoptada per unanimitat.  
f) Aprovar i adjudicar contractes i, si és el cas, la forma de gestió dels mateixos.   
g) Concertar préstecs i operacions de tresoreria.   
h) Qualificar com d'interés, i concedir suport, si és el cas, a les activitats organitzades al marge del Consorci que ho sol·liciten.   
i) Exercir accions judicials i administratives.   
j) Acceptar donacions, llegats i herències.   
k) Acordar la dissolució del consorci, que haurà de ser aprovada per unanimitat.  
l) Certificar l'adequació dels gastos i inversions als objectius i plans del programa de suport, segons el que preveu l'article 27.2.b de la Llei 49/2002, de 23 de desembre, de Règim Fiscal de les Entitats sense Fins Lucratius i dels Incentius Fiscals al Mecenatge.   
ll) Designar els vocals de la Comissió executiva, a proposta de les seues respectives administracions.  
m) Totes les competències del consorci no atribuïdes específicament a altres òrgans.  
2. La Junta de Govern podrà delegar en la Comissió Executiva del Consorci les competències abans assenyalades, excepte les referenciades en les lletres a), b), e) i k).   
Article 11. Competències de la Comissió executiva  
La Comissió executiva assumirà les competències que li siguen delegades per la Junta de govern, amb les limitacions establides en els presents estatuts.   
Article 12. Competències del President de la Junta de Govern  
a) Representar legalment al consorci.   
b) Ordenar la convocatòria de les sessions i fixar l'orde del dia.   
c) Presidir les sessions, dirigir les deliberacions i decidir amb vot de qualitat les votacions en cas d'empat.   
d) Ordenar els gastos i els pagaments del consorci dins dels límits que establisca el pressupost.   
e) Delegar en qualsevol dels vicepresidents les facultats pròpies que estime convenient per al millor funcionament del consorci.   
f) Vetlar pel compliment dels acords adoptats, dels preceptes d'estos estatuts i de les normes legals aplicables als actes del consorci.   
g) Autoritzar, amb el seu vistiplau, les actes de les reunions i els comptes i inventaris de béns i les certificacions que el consorci ha d'expedir, en especial aquelles que constituïxen el seu objectiu essencial.   
h) Qualssevol altres d'índole general i anàloga a les anteriors que d'acord amb la legislació vigent li corresponguen.   
Article 13. Competències dels vicepresidents de la Junta de govern  
Els vicepresidents substituiran el president en cas de vacant, absència o malaltia i exerciran aquelles atribucions i funcions que expressament els delegue el president.   
Article 14. Competències del gerent del consorci  
1. El gerent és l'òrgan a què correspon assegurar la gestió ordinària del consorci.   
2. Són atribucions del gerent:   
a) La direcció de l'execució dels acords i resolucions dels òrgans de govern.   
b) La direcció i execució dels programes propis del consorci.   
c) La direcció del personal adscrit a la gestió del consorci.   
d) L'elaboració dels projectes de pressupostos i de la programació de l'activitat del Consorci i la Memòria anual de rendició de comptes.   
e) La formulació de propostes que se sotmeten a l'aprovació de la Junta de govern.   
f) La gestió administrativa, econòmica i comptable del consorci.   
g) Aquelles altres facultats que expressament li delegue el president o la Junta de govern.   
CAPÍTOL III  
Funcionament i règim jurídic  
Article 15. Funcionament de la Junta de govern i la Comissió executiva  
1. Les reunions de la Junta de govern i la Comissió executiva podran ser convocades en sessió ordinària o extraordinària.   
2. Les ordinàries de la Junta de govern se celebraran semestralment i les extraordinàries seran convocades a iniciativa del president o a petició d'un terç dels seus membres.  
3. Les ordinàries de la Comissió executiva es realitzaran trimestralment, convocant-se les extraordinàries a iniciativa del president o a petició d'un terç dels membres de la comissió.   
Article 16. Constitució i acords  
1. La Junta de govern i la Comissió executiva quedaran vàlidament constituïdes en primera convocatòria quan concórreguen a elles, presents o representats, la majoria del número legal de membres, i en segona convocatòria, una hora després, si es troben presents o representats la tercera part dels seus membres, sent preceptiva, en ambdós casos, l'assistència del president i del secretari.   
2. Els acords s'adoptaran per majoria simple dels membres assistents, excepte els acords de modificació d'estos estatuts, la celebració de convenis de col·laboració i els de dissolució del consorci, que exigiran unanimitat de tots els membres de la junta.   
3. Quan es tracte de certificacions d'adequació dels gastos i inversions als objectius i plans del programa de suport, previstes en l'article 27.2.b de la Llei 49/2002, de 23 de desembre, de règim fiscal de les entitats sense fins lucratius i dels incentius fiscals al mecenatge, haurà de constar expressament el vot favorable del representant del Ministeri d'Economia i Hisenda.   
Article 17. Règim Jurídic  
El Consorci Alacant 2008 Volta al Món a Vela, regirà el seu funcionament d'acord amb allò que s'ha establit pels seus estatuts. En el no previst pels presents estatuts s'aplicarà la Llei 7/1985, de 2 d'abril, Reguladora de les Bases de Règim Local; el text refós de les disposicions legals vigents en matèria de Règim Local, Reial Decret Legislatiu 781/1986, de 18 d'abril; els Reglaments de Règim Local que resulten aplicables; la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; el Reial Decret Legislatiu 2/2004, de 5 de març, pel qual s'aprova el text refós de la Llei Reguladora de les Hisendes Locals i la resta de legislació complementària i de desenvolupament.   
Article 18. Secretari del consorci  
Les funcions de fe pública i assessorament legal de la Junta de Govern, de la Comissió Executiva i del President, correspondran al secretari del consorci, qui tindrà les funcions que preveu l'article 25 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
CAPÍTOL IV  
Règim econòmic i del personal  
Article 19. Fiscalització i control  
1. La funció superior de control i fiscalització de la gestió econòmica i financera del consorci correspondrà al funcionari que designe el propi consorci, d'entre aquells que pertanguen a qualsevol de les institucions que ho componen i que estiga legalment habilitat per a això. El control extern correspondrà al Tribunal de Comptes i a la Sindicatura de Comptes en les matèries de la seua competència.   
2. La gestió administrativa, econòmica i comptable del consorci correspondrà al gerent.   
Article 20. Recursos  
Per al compliment dels seus fins el consorci podrà rebre tots els recursos se li que assignen per qualsevol títol legítim, i en particular els següents:   
a) Les aportacions, subvencions i transmissions a títol gratuït que en favor seu facen persones físiques o jurídiques, públiques o privades, nacionals o estrangeres.   
b) Els productes del seu patrimoni.   
c) Els crèdits que obtinga de les entitats de finançament, públiques o privades.   
d) Les participacions en ingressos obtingudes per activitats del consorci.   
e) I qualssevol altres ingressos que puga obtindre en el desenvolupament de les seues funcions.   
Article 21. Règim pressupostari  
1. El consorci elaborarà i aprovarà el seu pressupost, en el que es consignaran la totalitat dels ingressos i gastos corresponents a la seua activitat.  
2. Correspon al gerent, l'elaboració del projecte de pressupost, l'elevació de la seua liquidació per a aprovació per la Junta de Govern, així com la memòria de rendició de comptes, que haurà de ser aprovada per la Junta de govern, sense perjuí de la seua fiscalització posterior per la Sindicatura de Comptes i el Tribunal de Comptes.   
Article 22. Responsabilitat financera de les entitats consorciadas  
La Societat Gestora per a la Imatge Estratègica i de Promoció de la Comunitat Valenciana SAU, assumirà el finançament del consorci i les eventuals pèrdues que, de la seua liquidació, es pogueren derivar, no corresponent obligació alguna d'este caràcter a la resta de les entitats consorciadas.  
Article 23. Personal  
1. El personal del consorci pot ser propi o adscrit, funcionari o laboral.   
2. Integren el personal adscrit al consorci els empleats públics de les administracions i entitats consorciadas que presten els seus servicis en el consorci.  
3. En cas de cessament, els empleats públics, funcionaris o laborals, seran reintegrats a la seua administració d'origen d'acord amb la normativa d'aplicació respectiva.  
Disposició final  
1. La dissolució del consorci podrà obeir als motius següents:   
a) El consorci es dissoldrà després de la conclusió del període de duració del Programa Alacant 2008. Volta al Món a Vela, una vegada complides les obligacions de certificació i remissió de la documentació establida en els articles 9 a 12 del Reglament per a l'aplicació del règim fiscal de les entitats sense fins lucratius i dels incentius fiscals al mecenatge aprovat pel Reial Decret 1270/2003, de 10 d'octubre.  
b) Per mandat legal   
c) Per impossibilitat de complir els objectius per als que va ser constituït   
d) Per acord de la Junta de Govern, adoptat amb els requisits i formalitats arreplegats en els presents Estatuts  
2. A l'efecte de liquidació del consorci, es constituirà una comissió liquidadora integrada per un representant de cada una de les entitats consorciadas, a fi d'elaborar la proposta de liquidació que procedisca per a la seua aprovació per la Junta de Govern.  
Per la Generalitat  
Vicente Rambla Momplet   
Pel Consell Superior d'Esports  
Jaime Lissavetzky Díez   
Pel Ministeri d'Economia i Hisenda  
Juana María Lázaro Ruiz  
Per l'Ajuntament d'Alacant  
Luís-Bernardo Díaz Alperi   
Per l'Autoritat Portuària d'Alacant  
Sergio Campos Ferrera   
Per la Societat Gestora per a la Imatge Estratègica i de Promoció de la Comunitat Valenciana, SAU.  
Paula Sánchez de León  
Arantxa Vallés Testera